Motoris gesoek ná man op fiets sterfJohn Young (48). (Foto: Cecilia van der Riet/Facebook) Die familie van ŉ Pretoriase man is dringend op soek na ŉ motoris wat glo hul geliefde broer voorverlede week van sy fiets afgery, weggejaag en dood agtergelaat het. Die voorval het glo om die draai van die slagoffer se huis in Wonderboom plaasgevind. John Young (48) het Sondag 30 Januarie om 06:00 op sy fiets huis toe gery nadat hy aandskof gewerk het. Young was op ŉ jong ouderdom in ŉ motorongeluk betrokke en kon sedertdien, weens ŉ breinbesering, net van ŉ fiets gebruik maak om van punt A tot B te kom. Terwyl hy in Steve Biko-weg naby die hoek van De Beer‑straat in Wonderboom gery het, het ŉ silwer Toyota Hilux hom na bewering van agter getref en weggejaag. Young, wat om die draai in De Beer‑straat woon, is op slag dood. Nog niemand is in verband met sy dood in hegtenis geneem nie. Young se familie het intussen ŉ beloning van R10 000 uitgeloof vir inligting wat tot die inhegtenisneming van die motoris sal lei. Cecilia van der Riet, Young se suster, sê dis danksy beeldmateriaal wat van kringtelevisie verkry is dat hulle kon sien wat presies met hul geliefde broer gebeur het en watter fabrikaat motor glo daarvoor verantwoordelik was. “Ek, my man en my pa het deur gery van Johannesburg af en van onderneming tot onderneming gegaan en gevra om na hul kringtelevisie te kyk,” sê sy. ŉ Beloning is uitgeloof. (Foto: Cecilia van der Riet/Facebook) Die familie het egter een struikelblok na die ander teëgekom met etlike ondernemings wie se kringtelevisie óf buite werking is óf die persoon wat verantwoordelik is daarvoor nie aan diens is nie. “Ons het eindelik op beeldmateriaal by een van die ondernemings in die straat afgekom wat die hele ongeluk wys. ŉ Mens kan sien hoe hy [Young] aan die kant van die pad op sy fiets ry en ŉ bakkie wat van agter af kom, effe sy remme aanslaan, weer ry, my broer tref en wegjaag.” Hoewel ŉ saak by die polisie aanhangig gemaak is, meen Van der Riet dat daar nog nie veel vordering in die saak gemaak is nie. Boonop meen sy dat ŉ ooggetuie se storie ook nie strook met dít wat op kringtelevisie vasgevang is nie. “Daar is glo ŉ ooggetuie wat sê dat dit ŉ wit bakkie was en dat dié gestop het om sy nommerplaat op te tel,” sê sy. Iemand anders het die familie intussen gebel en gesê dat hulle dieselfde oggend ŉ silwer bakkie in die omgewing aangetref het wat gestamp is. Niemand was glo in die motor nie. Die persoon het wel ŉ kamera op die paneelbord van sy motor en beplan om die beeldmateriaal te fynkam vir ŉ nommerplaat. Lede van Young se familie het al drie keer na die toneel gegaan en rondgevra oor die voorval. “Iemand moet iets weet; so ons probeer net elke moontlike spoor te volg.” Van der Riet sê haar broer was ŉ saggeaarde en vriendelike mens wat nie eers ŉ vlieg sou seermaak nie. “Almal in die straat [waar hy woon] het hom geken en hy het gereeld gestop om met bure te gesels.” Young los sy vrou, asook sy twee sussies, ŉ broer en sy ouers agter. (Foto: Verskaf)